b"\n_START_ARTICLE_\nParc de Recerca UAB\n_START_SECTION_\nServeis\n_START_PARAGRAPH_\nEl Parc de recerca UAB posa a disposici\xc3\xb3 un ampli ventall de serveis dirigits als investigadors, als emprenedors i a les empreses. _NEWLINE_Amb l\xe2\x80\x99objectiu de dinamitzar la relaci\xc3\xb3 amb les empreses, el PRUAB ofereix el seu suport per a l\xe2\x80\x99impuls de la col\xc2\xb7laboraci\xc3\xb3 entre recerca i empresa. Els projectes col\xc2\xb7laboratius entre investigadors i empreses s\xc3\xb3n una via potent per fomentar la transfer\xc3\xa8ncia de coneixements, i moltes vegades un complement imprescindible a altres vies de comercialitzaci\xc3\xb3. Aquests projectes poden servir per respondre la demanda puntual d'una empresa o per realitzar una prova de concepte sobre la possible aplicaci\xc3\xb3 d'una tecnologia en un producte espec\xc3\xadfic._NEWLINE_Entre els serveis que ofereix el PRUAB per ajudar a crear i consolidar empreses, s'inclouen, l'avaluaci\xc3\xb3 de la idea de negoci, el suport en l'elaboraci\xc3\xb3 del pla de negoci, l'assessoria legal, fiscal, comercial i de promoci\xc3\xb3, assessoria en m\xc3\xa0rqueting i la comunicaci\xc3\xb3, ajuda en la recerca de socis externs, ajuda en el desenvolupament de l'activitat comercial (creaci\xc3\xb3 del pla comercial, creixement de l'empresa i internacionalitzaci\xc3\xb3), tramitaci\xc3\xb3 d'ajuts d'R+D+I, a m\xc3\xa9s dels avantatges que ofereix l'entorn de la Universitat a nivell d'acc\xc3\xa9s a contactes i serveis cientificot\xc3\xa8cnics._NEWLINE_El PRUAB disposa, a m\xc3\xa9s, d'espais d'incubaci\xc3\xb3 per a empreses de nova creaci\xc3\xb3, adaptats a les necessitats dels emprenedors en les diferents etapes de creixement. Aquests vivers d'empreses compten amb condiciones avantatjoses per facilitar l'etapa inicial de posada en marxa i creixement de l'empresa.\n_START_SECTION_\nCentres i instituts de recerca\n_START_PARAGRAPH_\nA m\xc3\xa9s dels departaments i dels grups de recerca de la UAB, el Parc inclou nombrosos centres i instituts de recerca. La tipologia d\xe2\x80\x99aquests centres \xc3\xa9s molt diversa. Hi ha centres propis de la UAB, centres adscrits a la Universitat i centres mixtes. La majoria de centres mixtes s\xc3\xb3n de titularitat compartida per la UAB amb el CSIC i l\xe2\x80\x99IRTA, dues institucions que han contribu\xc3\xaft significativament a la consolidaci\xc3\xb3 del Parc al llarg dels anys._NEWLINE_El mapa de centres i instituts ubicats al campus de Bellaterra de la UAB es complementa amb la pres\xc3\xa8ncia d\xe2\x80\x99activitat de recerca empresarial, com la que es duu a terme a MATGAS, agrupaci\xc3\xb3 d'inter\xc3\xa9s econ\xc3\xb2mic entre l\xe2\x80\x99empresa Carburos Met\xc3\xa1licos, S.A., el CSIC i la UAB; o per les noves empreses de base tecnol\xc3\xb2gica que s\xe2\x80\x99ubiquen als vivers d\xe2\x80\x99empreses del Parc.\n_START_SECTION_\nSpin-offs\n_START_PARAGRAPH_\nEl Parc de Recerca UAB contempla la creaci\xc3\xb3 d'empreses com una de les vies principals per transferir coneixement a la societat i aportar noves sortides als mercats professionals. Per promoure l'aparici\xc3\xb3 i el creixement d'aquestes empreses, el PRUAB ofereix diferents serveis d'assessoria, tant legal com fiscal, activitats de promoci\xc3\xb3 i comercialitzaci\xc3\xb3, donant resposta a les consultes que puguin tenir els emprenedors._NEWLINE_Gr\xc3\xa0cies a aquesta tasca, el PRUAB ha creat 57 spin-off, especialitzades fonamentalment en els \xc3\xa0mbits de la biotecnologia i les tecnologies de la comunicaci\xc3\xb3 i la informaci\xc3\xb3."